ClaudeDwyer

## Sir Claude

**Sir Claude Dwyer**on roolipelihahmo Suomen Habbo hotellissa. Hän teki ensiesiintymisensä 22. maaliskuuta 2019.

## Yleisesti

Sir Claude on Dwyerin toisen sukuhaaran päämies, sir George Dwyerin nuorempi veli ja Certified Art Collectors™-taideseuran puheenjohtaja. Hänelle myönnettiin Brittiläisen imperiumin ritarikunnan jäsenyys (MBE) vuonna 2002 ja baronetin arvo 2018.

## Elämäkerta

### Nuoruus

Vuonna 1976 nuori Claude haki vanhempiensa tukemana opiskelemaan taidehistoriaa ent. Lambethin taidekouluun (*nyk*. *City and Guilds of London Art School*) ja läpäisi soveltuvuuskokeet ensiluokkaisin tuloksin. Claude peri myöhemmin samanhenkisiltä Brudenell-Brucen sukulaisiltaan merkittävän määrän omaisuutta, jonka avulla hän rahoitti viimeiset opintonsa ja niitä seuranneen ylellisen elämäntapansa.

Korkea motivaatio ei jäänyt huomiotta, ja valmistumista seuranneen ahkeran työskentelyn tuloksena Clauden onnistui päästä vanhan opinahjonsa kattosäätiön johtoportaaseen. Säätiötyöskentelyn kautta hän sai merkittävää kokemusta myös muiden Englannin tasokkaiden taidehistorian ympärille keskittyneiden opinahjojen hallintorakenteista.

### Ensimmäinen avioliitto

Luottamustehtävissä eri säätiöiden ja lautakuntien palveluksessa ansioitunut Claude perusti lopulta vuonna 1987 oman rahaston tukemaan englantilaisia taidehistorian oppilaitoksia niiden kehitys- ja opetustyössä. Sen kautta Claude ajautui lähempiin tekemisiin kälynsä vapaaherratar Constance Dwyerin sisaren kanssa. Kaksikko rakastui ja avioitui vain muutamaa vuotta myöhemmin. Pariskunta sai peräti kolme lasta, mutta alle kymmenvuotinen liitto kylmeni ja päättyi lopulta avioeroon vuonna 1997. Tapaus nousi hetkellisesti otsikoihin vuonna 2002, kun Claudelle myönnettiin Brittiläisen imperiumin ritarikunnan jäsenyys hänen pitkäjänteisen ja anteliaan hyväntekeväisyystyönsä johdosta.

### Kavalluskohu ja erakoituminen

Rahasto puolestaan joutui häikäilemättömän kavalluksen kohteeksi, minkä johdosta Clauden motivaatio hiipui lähes olemattomiin. Hän vetäytyikin pian julkisuudesta elääkseen poissa valokeilasta jossain päin Englantia. Sanotaan, että hän ryhtyi omaksumaan taidehistorian osa-alueita erakkona, ja syventyi myös kirjoittamaan omaelämäkertaa. Clauden varainhoitajat jatkoivat kuitenkin hyväntekeväisyystyötä hänen nimissään luotettujen taidesäätiöiden kautta.

### Paluu seurapiireihin

Loppuvuodesta 2018 Claudelle myönnettiin yllätyksellisesti perinnöllinen baronetin arvo. Pian tämän jälkeen hänen veljenpoikansa Sebastian otti yhteyttä ja suostutteli setänsä vierailulle Merseysidessä sijaitsevaan Dawpoolin kartanoon. Claude löysi vierailun aikana jälleen kipinänsä ja osti itselleen Liverpoolista ränsistyneen Enfieldin huvilan. Mittavan peruskorjauksen jälkeen rakennus oli jälleen asumiskelpoinen ja Claude saattoi aktivoitua sukunsa myötävaikutuksesta jälleen lontoolaisissa taidepiireissä. Hän teki esimerkiksi kiinnityksiä kokoelmastaan *The Noble Gallery of Art*-taidemuseoon eli tuttavallisemmin aatelisgalleriaan. Tässä yhteydessä Claude osallistui myös *Certified Art Collectors™ -*taidesueran perustamiseen ja nousi sen puheenjohtajaksi.

### Tänä päivänä

Claude avioitui kesäkuussa 2019 nopealla aikataululla Carlislen I baronetin tyttären ja liikenaisena mainetta niittäneen Edwina Carlislen kanssa.